Lufunjisho 17
Bakalama Benda Betukwasha Byepi?
Binembelo bya bwina Kilishitu bya Kingiliki javula byaambapo bingi pe Banabasa ne mutumwa Paulo. Bano banabalume bajinga bakalama benda, bafwakeshanga bipwilo bya bena Kilishitu batanshi. Mambo ka? Mambo batele muchima balongo babo ba bwina Kilishitu. Paulo waambile’mba wakebelenga ‘kubwela na kupempula balongo’ ne kumona byo baji. Waendanga miseke yalepa pa kubatu’mba aye na kwibatundaika. (Byubilo 15:36) Uno ye muchima uji ne na bakalama betu benda lelo jino.
Beya na kwitutundaika. Kalama wa Mwanzo ufwakashisha bipwilo nobe 20, pa kipwilo kimo wikalapo mulungu umo, kabiji ufwakesha bipwilo jibiji pa mwaka. Kalama wa Nkambi ufwakesha myanzo jikumi ne bipwilo kabiji ye wikala wakumupando pa kubuñana kwa mwanzo konse jimo pa mwaka. Twakonsha kufunjilako byavula bingi ku bipitamo bano balongo ne bakazhi babo. Bakebesha kuyuka bakulumpe ne banyike pamo, kabiji bakeba kwingila ne atweba mu mwingilo wa mu bujimi ne kuya netu ku mafunjisho etu a Baibolo. Bano bakalama baya ku lupempu lwa bukafunga na bakulumpe mu kipwilo, kwitutundaika, kabiji bamba ne majashi atundaikañana pa kupwila kwa kipwilo ne pa kubuñana.—Byubilo 15:35.
Bata muchima bonse mu kipwilo. Bakalama benda bata bingi muchima pa biji bulunda bwetu ne Lesa atweba bonse tuji mu bipwilo. Basambakana pamo na bakulumpe ne bankwasho na kupituluka mu bibena kwenda mingilo ne kwibakwasha bya kwingila mingilo yabo bulongo. Bakwasha bapainiya ba kimye kyonse kwingila bulongo mu mwingilo, kabiji bakebesha kuyuka bakatataka ne kumvwa byo babena kukomenako ku mupashi. Bano bonse balongo bepana kwikala ‘bakwetu bamwingilo betwingijila.’ (2 Kolinda 8:23) Ne atweba twafwainwa kulonda lwitabilo ne kwipana kwabo kwi Lesa.—Bahebelu 13:7.
Mambo ka bakalama benda o bafwakashila bipwilo?
Mwakonsha kumwenamo byepi mu kufwakasha kwabo?
run_Latn lua_Latn bem_Latn bem_Latn bem_Latn bem_Latn bem_Latn